钦定古今图书集成/明伦汇编/官常典/第536卷 > 蔡迁
## 钦定古今图书集成/明伦汇编/官常典/第536卷 > 蔡迁

按《明外史》本传，迁不详其乡里。元末，从芝麻李据徐
州。李败归太祖为先锋。从渡江，下采石，克太平，取溧
水，破蛮子海牙水寨及陈埜先，皆有功。定集庆，授千
户。从徐达取广德、宁国，迁万户。进攻常州，获黄元帅，
遂为都先锋。从讨马驼沙，克池州，攻枞阳。从征衢、婺
二州，授帐前左翼元帅。败陈友谅于龙江，进复太平，
取安庆水寨，收九江，败友谅八阵指挥于寿昌，遂克
南昌。从援安丰，攻合肥，战鄱阳湖。从征武昌，进指挥
同知。从常遇春讨邓克明馀党，悉平之。进攻赣州，取
南安、南雄诸郡。还兵追饶鼎臣于茶陵，迁龙骧卫同
知。从徐达克高邮，破马逻港。淮安守将降，遂守之。已，
授武德卫指挥使，移守黄州。从大军攻湘潭、辰、全、道、
永诸州，皆克之。转荆州卫指挥，遂进克广西。迁广西行省参政，兼靖江王相，讨平诸叛蛮。洪武三年卒。迁
身经数十战，摧锋陷坚，无所抑挫。然为将十五年，未
尝独任。多从诸将征讨，每战辄奋勇突出，横刀斫阵。
左右击敌，皆披靡不敢近。既还，金疮满体，人视之不
可堪，而迁略不为意。太祖极爱重。及卒，尤痛惜之。诏
还其丧，赐葬京师。赠安远侯，谥《武襄》。